SKRIFTLIG FORESPØRGSEL E-0954/00

af Giles Chichester (PPE-DE) til Kommissionen

(29. marts 2000)

Om: Fusionen mellem telekommunikationsvirksomhederne MCI WorldCom og Sprint

Kommissionen er nu stillet over for en konkurrencesag af ekstraordinær betydning for udviklingen af Internettet, informationsteknologien og kommunikationen i det indre marked den foreslåede fusion mellem MCI WorldCom og Sprint.

1. Fusionen mellem MCI WorldCom og Sprint truer med at skabe en begrænsende og uacceptabel magtkoncentration på Internettet hos én virksomhed. Eksterne parter skønner, at MCI WorldComs og Sprints kombinerede markedsandel på Internet-backbonemarkedet varierer mellem 43 % og 70 %. Den foreslåede fusion vil gøre det muligt for MCI WorldCom-Sprint at bruge sin dominerende stilling til at diktere betingelserne for og prisfastsættelsen af opkoblingen af betydningsfulde Internet-backboneforbindelser til europæiske backboneforbindelser og igen for Internet-serviceudbydere såvel som for indholdet og portalerne.

Hvordan vil Kommissionen forhindre, at den foreslåede fusion mellem MCI WorldCom og Sprint skaber en ødelæggende og ikke-konkurrencemæssig koncentration blandt de vigtigste udbydere af Internet-backboneforbindelser, hvilket ville kunne skade Internettets udvikling og vækst i Europa?

2. Da Kommissionen i 1998 besluttede at blokere for sammenlægningen af MCI's og Worldcoms backboneforbindelser ved at kræve, at MCI Internet, der var blevet overtaget af Cable & Wireless, skulle afhændes, erkendte Kommissionen den umiddelbare og betydelige skade for konkurrencen, som sammenlægningen ville medføre. Historien bag afhændelsen af MCI's Internet-backbonedel til Cable & Wireless viser, at et krav om afhændelse af Internet-backboneaktiver simpelthen ikke er tilstrækkeligt. Den integrerede karakter af MCI's Internet-backboneforbindelse, MCI WorldComs åbenlyse forsøg på kun delvist at opfylde kravet om afhændelse, Cable & Wireless' manglende etablerede tilstedeværelse på markedet, videnbase og infrastrukturen på markedet for Internet-backboneforbindelser førte samlet til, at en vigtig aktør på Internet-markedet blev betydeligt svækket.

Såfremt Kommissionen beslutter, at en afhændelse er nødvendig, hvordan vil den i givet fald strukturere afhændelsen af Sprint's Internet-del eller MCI WorldComs UUNet for at sikre, at den konkurrencemæssige ligevægt bevares mellem de vigtigste udbydere af Internet-backboneforbindelser?

Svar afgivet på Kommissionens vegne af Mario Monti

(24. maj 2000)

Den planlagte fusion mellem MCI Worldcom og Sprint blev anmeldt til Kommissionen den 11. januar 2000. Den 21. februar 2000 besluttede Kommissionen at indlede anden fase af undersøgelsen af transaktionens konkurrencepåvirkning. Kommissionen skal afslutte sin undersøgelse den 12. juli 2000.

I undersøgelsens anden fase fokuseres der bl.a. på udbud af Internetforbindelser, idet der er alvorlig bekymring for, at den samlede enhed vil kunne påvirke markedet uafhængigt af konkurrenter og kunder. Da undersøgelsen ikke er afsluttet, er det for tidligt at drage konklusioner om hvordan konkurrencen på topplan på markedet for Internetforbindelses vil blive påvirket, og især konkludere om eventuelle foranstaltninger, som parterne kan foreslå for at løse mulige konkurrencespørgsmål.